
Sommeren 1962

Pål Ivar svelget så tungt at han trodde Arvid måtte høre det. Det var ikke ofte han var redd, men nå måtte han innrømme at han kjente seg ille til mote. Arvid holdt en pistol i handa, og den pekte støtt mot brystet til Pål Ivar.

–Ja, je har virkelig ventet på deg, sa Arvid. –Trudde dere at det ville bli så lett å ta meg?

–Je skjønner itte hva du snakker om, løy Pål Ivar og prøvde å holde stemmen rolig. –Je kom for å slå av en prat.

–Slik som du pleier å gjøre, hva? Arvid prøvde seg på en latter, men det ble bare ei slags bjeffing. –Prøv deg itte, Sollie. Hilde har tilstått, så je kjenner hele opplegget.

Pål Ivar kjente at han frøs nedover ryggen. Planen hadde gått i vasken, og han visste at han svevde i livsfare. –Hvor er Hilde? spurte han for å vinne tid.

–Hun er uskadeliggjort. Du trenger itte å bekymre deg om henne.

Stemmen til Arvid brast litt mot slutten av setningen, og nå så Pål Ivar at også Arvid svettet. Så var han også redd. Det var da noe, sjøl om det ikke ga Pål Ivar store håpet slik situasjonen hadde utviklet seg.

–Du kan legge vekk den Lugeren, prøvde han seg og nikket mot pistolen. –Je er itte her for å slåss.

–Nei, det skal du itte få noen sjanse til heller, det kan je love deg. Arvid reiste seg opp fra sofaen, der han hadde ligget under et pledd da Pål Ivar kom. –Nå er det slutt på praten. Vi har det travelt.

–Skal vi noe sted?

–Du skal i hvert fall langt. Men i første omgang går vi sakte og pent over gardsplassen til låven. Itte prøv deg på noe, da går det gæernt for flere enn deg. Gå rett foran meg. Je kommer like bak, nær nok til at je itte kan bomme, men samtidig langt nok unna til at du itte kan kaste deg rundt og få tak i meg.

–Du har tenkt ut dette grundig, skjønner je.

–Det er flere som kan legge planer, sa Arvid tvert. –Men gå nå, før den store bjørnen din dukker opp.

–Bjørnen?

–John Nordhagen, glefset Arvid. –Je sa jo at je kjenner hele opplegget deres. Hører du itte etter?

Pål Ivar prøvde å tenke, men det var ikke lett med en pistol rettet mot seg. Det var antagelig den samme pistolen som Ernst var blitt drept med, og Pål Ivar hadde all grunn til å tro at den var ladd.

–John er antagelig rett utafor, sa han omsider. –Det burde virkelig bekymre deg.

Arvid trakk på skuldrene. –Det er like bra, sa han kort. –Så ser han at je har deg i siktet.

Pål Ivar tenkte å si at John da ville varsle lensmannskontoret, men ombestemte seg. Det var kanskje like godt å la Arvid komme fram til det sjøl.

–Gå rolig, sa Arvid og tørket svetten av panna med det venstre skjorteermet. –Ingen brå bevegelser. Je er skvetten av meg.

–Det vet je. Itte så rart, kanskje, så mye juling som du har fått. Pål Ivar visste at det var dumt å provosere mannen, men kunne ikke dy seg.

–Det skjedde fordi je var uforsiktig, unge Sollie. Men det skal itte skje igjen, det kan du være faen så sikker på.

De kom ut på trappa, og Pål Ivar kikket seg fort rundt. Ingen var å se. Sola hadde tittet fram, som om den ville gjøre denne kvelden ekstra vakker. Kanskje den siste i livet mitt, tenkte han.

–Fortsett å gå, beordret Arvid. –Som je sa, skal vi til låven. Og løft armene i været. Itte fordi je trur du har noe våpen, men det blir vanskeligere å finne på noe tull på den måten.

Pål Ivar begynte å gå over gardsplassen. Låvedøra sto åpen, og den mørke døråpningen virket som et symbol på det totale nederlag.

John Nordhagen gikk hjemmefra like etter at Pål Ivar hadde kjørt av gårde. Sida han var til fots, ville han komme fram til Langbakken noen minutter etter Pål Ivar.

Alt virket stille og forlatt på Langbakken da han kom dit. Men noe annet hadde han ikke ventet. Fritjof, gardskaren, var ferdig for dagen, men det var ikke  sikkert han hadde reist hjem. Hvis han var nysgjerrig, kunne han kanskje følge med  på det som skjedde nede på garden. Men hvorfor skulle han det? Han var sikkert sliten etter dagens arbeid og tok seg vel en strekk på sofaen. Og John var sjeleglad for at han ikke så noe til Hilde. Etter planen skulle hun være hjemme hos foreldrene sine på Storjordet, så det hadde vært litt av et sjokk om han hadde fått se henne her.

Men John var slett ikke sikker på at planen var god nok. Harry Granseth hadde mot god betaling tipset dem om at Arvid hadde en Luger fra krigens dager, og at han var villig til å gå langt for å skjule det. Etter Harrys mening var det ingen tvil om at Arvid hadde skutt Ernst i Oslo. Pål Ivar og John tvilte heller ikke på det, men de hadde ingen beviser. Gikk de til lensmannen og han ikke fant pistolen, var de like langt. Derfor hadde de lagt denne planen, som gikk ut på å få Arvid til å røpe seg for Pål Ivar. Og så snart Arvid trodde han hadde overtaket, skulle John være der.

John ristet på hodet. Etter at de hadde satt i gang, hadde tvilen begynt å melde seg for alvor. Det var ingen god plan, slik han så det. Men Pål Ivar hadde ikke vært til å stoppe. I hans øyne hadde Arvid drept Henrik, broren hans, like sikkert som om det hadde vært han som hadde sluppet takstenen i hodet på ham.

John misunte ikke Pål Ivar hans rolle i det hele. Det var han som satte livet på spill. Hvis Arvid kom til å sprekke, da. Hvis han hadde gjemt pistolen og blånektet, kom de ingen veg. Men Arvid var skremt, ifølge Hilde, så det var ikke sikkert han tenkte like klart som ellers.

Heldigvis var Hilde i sikkerhet. John hadde forlangt at hun skulle forlate Langbakken før de satte i gang, ellers ville han ikke være med på planen. Dessverre hadde Pål Ivar glemt å ringe til Storjordet for å forvisse seg om at Hilde var der. Men det var ingen grunn til å tro noe annet. John prøvde å riste av seg det lille stikket av bekymring.

Men hvorfor hadde han ikke tatt bilen og reist opp til Storjordet tidligere på dagen? Så hadde han sluppet å være så urolig nå. Han kom aldri til å tilgi seg sjøl hvis det hendte henne noe. Fanken også, han elsket den jenta. Hun var kanskje ikke mors beste barn, men det var så visst ikke han heller. For første gang i livet hadde han lyst til å etablere et fast forhold. At hun var tjue år yngre enn han, syntes han ikke gjorde så mye. Han var tross alt yngre enn Arvid, som hun av en eller annen merkelig grunn hadde giftet seg med.

Han snek seg mot hovedbygningen og forsøkte å huske hvordan det så ut inne i huset. Det var vinduene i kjøkkenet og stua han måtte passe seg for. Hvis Arvid kikket ut, kom det til å være gjennom et av dem. Da han kom så nær at han kunne lene seg til husveggen, pustet han lettet ut.

Forsiktig smøg han seg mot kjøkkenvinduet og kikket inn.

Der var det tomt.

John bannet lydløst. Han hadde håpet at Arvid og Pål Ivar satt der. Det var det mest logiske, og det var der John hadde vært før. Stua visste han hvor lå i forhold til kjøkkenet, men han hadde aldri vært i det rommet.

Han skulle til å fortsette langs veggen og gå rundt til stua, men så dukket en skikkelse opp i døråpningen. Det var Pål Ivar, og Arvid kom rett bak ham på et par meters avstand. Men det var mørkt inne og lyst ute, så John kunne ikke skjelne noen detaljer.

Men det kunne han idet de kom ut på gardsplassen. Da så han pistolen Arvid hadde i handa.

Fort sank han ned på knærne og gjorde seg så liten som han kunne. De to karene gikk mot låven med ryggen mot ham, og han var reddet så sant de ikke snudde seg og så i hans retning.

Men hva skulle han gjøre?

Planen sviktet igjen. Ifølge den skulle han ha overrasket Arvid inne i huset, overrumplet ham og tatt fra ham Lugeren. Det kunne ikke la seg gjøre ute på gardsplassen. Arvid ville oppdage ham lenge før han kom innpå ham.

Men noe måtte han gjøre. Det så ut til at Arvid hadde tenkt å tvinge Pål Ivar inn gjennom den mørke åpningen i låven. John følte at han måtte gjøre noe før de kom så langt. Det var umulig å gjette hva Arvid hadde tenkt å foreta seg der inne.

–Arvid! ropte John.

Arvid stivnet, men snudde seg ikke. –Je visste nok at du var i nærheta, sa han.

–Kast fra deg pistolen. John prøvde å få det til å høres som en ordre.

–Trur du je er dum? Arvid snudde seg fremdeles ikke, og hadde blikket stivt rettet mot ryggen til Pål Ivar. –Hold deg i ro, Nordhagen, ellers går det ut over kameraten din. Som du ser, har je ham på kornet.

–Hvorfor tar du itte til vettet, mann? Du må da begripe at spillet er over.

–Du tar feil. Det er je som har overtaket, og det har je tenkt å beholde.

John bannet. –Pokker ta deg! Har det rablet helt for deg nå? Du har itte en sjanse. Du har kanskje taket på Pål Ivar akkurat i øyeblikket, men je har sett deg true ham med pistolen. Je er et vitne du itte kan kvitte deg med. Sjøl om du prøver, klarer du itte å treffe meg på så langt hold. Itte med den pistolen.

–Vær itte for sikker på det.

John prøvde å le, men han var så redd at det ikke ble særlig vellykket. –Je varsler lensmannen, sa han. –Det vil være bedre for deg om du melder deg sjøl. Je skal gi deg sjansen til det hvis du kaster fra deg pistolen.

–Itte vær latterlig, Nordhagen. Du kommer itte til å varsle noen, og det vet vi begge.

John frøs og bet tennene sammen. Plutselig kjente han seg reddere enn noen gang før. Han hadde følt at planen deres ikke var god nok, og nå visste han at noe hadde gått galt. Fryktelig galt. Arvid ville ikke ha vært så sjølsikker ellers.

–Hvorfor itte? spurte han til slutt.

Arvid svarte med ett ord: –Hilde.

–Itte hør på ham, John, ropte Pål Ivar. –Han bare bløffer.

–Du holder kjeft! raste Arvid. –Trur du kanskje itte at je har lyst til å skyte deg? Så itte frist meg.

John følte seg så kvalm at han holdt på å brekke seg. Var det skjedd Hilde noe? Det var det han hadde vært redd for. Kanskje Arvid ville drepe dem alle tre. Han kom aldri til å slippe fra det, men det skjønte han visst ikke sjøl.

John visste at de hadde mistet kontrollen over situasjonen. –Hilde er itte på ditt parti, prøvde han seg.

–På en måte er hun det, sa Arvid. –Det er hun som er trumfesset mitt.

–Det skjønner je itte, sa John, men han skjønte det bare så altfor godt.

–Du vil ha henne, itte sant? Trur du itte je har skjønt at du har siklet lenge etter den tispa? Hvis du har tenkt å knulle henne flere ganger, må du pent gjøre som je sier. Ellers får du aldri se henne igjen.

–Din jævel! ropte John. –Hva har du gjort med henne?

–Det får du kanskje vite hvis du oppfører deg slik je vil. Det eneste du trenger å vite, er at hun er i live. Men hun er bundet og kneblet, og bare je vet hvor hun er. Hvis det skjer meg noe, vil hun dø.

–Je trur deg itte, sa John og tørket panna, der store svettedråper plutselig hadde piplet fram. –Du kommer til å sprekke så snart politiet smekker handjerna på deg.

–Je har ingenting å tape på å holde kjeft, forsikret Arvid. –Dessuten tør du itte ta sjansen på det.

John svarte ikke.

–Gjør du vel? ropte Arvid.

–Nei, innrømmet John. –Hva vil du je skal gjøre?

–Bli der du er. Og itte rør deg før je roper.

–Hva skal det være godt for?

–Det kan du jo stå og grunne på så lenge. Hvis du er så smart som du sjøl trur, skjønner du det nok.

–Hvis du har gjort Hilde noe... John åpnet og knyttet hendene hjelpeløst.

–Husk at je itte har mer å tape, sa Arvid hest. –Og det gjelder deg også, Sollie. Nå er det vår tur. Gå sakte inn gjennom låvedøra...

John ble stående alene igjen på gardsplassen, bare noen få meter fra hovedbygningen. Synet av de to som gikk inn gjennom døråpningen til låven, satt ennå på netthinna. Det var som et varsel om dommedag.

Angeren truet med å slite ham i filler. Han angret som en hund på at han hadde latt seg overtale til å bli med på dette opplegget. Først og fremst angret han på at han ikke hadde forsikret seg om at Hilde var i sikkerhet. Hadde han undersøkt det og funnet ut at hun ikke var hos foreldrene sine, ville de ha avblåst planen, og i så fall hadde ikke Arvid hatt noen grunn til å true Hilde på livet.

Han lurte på hvor hun var. Hvis Arvid snakket sant, måtte hun være forferdelig redd nå. Stakkars lita. Hvis han noen gang fikk henne i armene igjen, skulle han aldri slippe henne.

Han hadde lyst til å storme over gardsplassen og inn i låven. Der ville han kaste seg over Arvid og rive ham i fillebiter hvis han nektet å si hvor Hilde var.

Men han kunne ikke gjøre det. Ikke etter det Arvid hadde sagt. Han måtte bare vente og se.

Sjøl om det var uutholdelig.

Pål Ivar stoppet inne i låven og snudde seg forsiktig mot Arvid. –Hva nå?

Arvid nikket mot ei bratt trapp opp til låvegolvet over dem, der høy og andre ting ble kjørt inn fra låvebrua. –Opp der, sa han.

Pål Ivar klatret opp trappa. Han hadde ikke høydeskrekk, men likte likevel ikke å se ned på det nakne golvet under seg, der det var tomt for høy på denne tida av året. Trappa var grei nok å forsere, men det var ingenting å holde seg i.

Han hørte Arvid komme etter oppover den bratte trappa. Ville det være lurt å slippe seg ned i hodet på ham? Kom han i så fall til å rekke å skyte?

Etter å ha overveid det nøye kom Pål Ivar til at han ikke ville ta sjansen. Sjøl om Arvid ikke rakk å skyte, kunne han sjøl brekke nakken eller ryggen i fallet. Da fikk han heller satse på at det kunne dukke opp en annen løsning. Kanskje John kunne finne på noe?

Så var han oppe på det flate golvet der høylassene ble kjørt inn fra låvebrua. Derfra var det tre meter rett ned på ujevne planker.

Arvid viftet med pistolen. –Gå videre, sa han. –Helt bort til veggen og glugga.

Pål Ivar gikk foran. Arvid hadde plassert en brisk med et ullteppe inntil veggen. –Du har forberedt deg godt, ser je. Har du virkelig gjort dette til ære for meg? spurte han forbauset.

–Je har hatt køya der ei stund, innrømmet Arvid. –Det er itte få netter je har sittet her oppe de siste månedene.

–Hvorfor det? spurte Pål Ivar nysgjerrig.

–Det er det samme for deg, men je har lenge visst at dere ville komme til slutt. Je bestemte meg for at dere itte skulle klare å overraske meg.

Pål Ivar skalv som om han frøs. Normale folk gikk ikke fram slik som Arvid. Det var enda mer skremmende at han så på seg sjøl som smart, og skrøt av det.

–Itte rart at du mistet Hilde til John. Hun må jo ha trudd at du har gått fra vettet.

–Hold kjeft! raste Arvid. –Du skjønner ingenting. Og forresten mistet du Hilde sjøl. Itte bare du, men faren din også.

–Men hun må ha reagert på at du var på låven hele natta?

–Det var itte bestandig hun merket det. Mange ganger gikk je itte hit før etter at hun hadde sovnet. Og je var tilbake før hun våknet.

–Sover du aldri?

–Det skal du gi blaffen i. Je har fått nok av spørsmålene dine. Hvis du trur at du kan hale ut tida, må du tru om igjen. Legg deg ned på køya nå, på magen. Slik, ja. Og med ansiktet mot veggen.

Pål Ivar lurte på hva Arvid hadde tenkt å gjøre. Idet han så opp og så at Arvid løftet armen, skjønte han det. Men da var det for sent.

Slaget traff ham i bakhodet, og verda eksploderte. Så ble alt svart.

